Folketing
2011-01-19

Jeg tror ikke, der sidder onde mennesker ude i kommunerne. Jeg tror faktisk, der sidder nogle folk, som rigtig gerne vil både lave en god kommune og lave en god service i forhold til de opgaver, de skal løse. Men ikke desto mindre har vi jo kunnet se en konstant strøm af eksempler på sager, hvor kommuner har tilsidesat de socialfaglige hensyn og barnets tarv til fordel for den økonomiske virkelighed. Jeg skal bare nævne Bornholms Kommune, som på et tidspunkt melder ud, at de skal spare 18,5 mio. kr., og det betyder, at børne- og skoleudvalget går ud og hjemtager en lang række børn, der er anbragt andre steder end på Bornholm. Horsens Kommune har været igennem den samme øvelse, hvor man går ud og tager børn og unge hjem en blok, og det er uden skelen til, skal vi sige den faglighed og de handleplaner, der bør ligge til grund for et ophold. Det er på den baggrund, at jeg spørger ministeren. Tænker ministeren slet ikke, at der kan være en økonomisk baggrund, som gør, at kommunerne handler, som de gør? Jeg tror ikke, det er af ond vilje. Jeg tror, det er, fordi der er et voldsomt pres på den økonomi, som kommunerne skal løse opgaverne i, gerne med en større faglighed og professionalisme, men pengene er bare ikke til det.